CELEX: 32018D1094
Language: bg
Date: 2018-08-01 00:00:00
Title: Решение (ЕС) 2018/1094 на Комисията от 1 август 2018 година за потвърждаване на участието на Нидерландия в засиленото сътрудничество за създаване на Европейска прокуратура

2.8.2018   
               
               
                  BG
               
               
                  Официален вестник на Европейския съюз
               
               
                  L 196/1
               
            
         РЕШЕНИЕ (ЕС) 2018/1094 НА КОМИСИЯТА
         от 1 август 2018 година
         за потвърждаване на участието на Нидерландия в засиленото сътрудничество за създаване на Европейска прокуратура
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз, и по-специално член 328, параграф 1 и член 331, параграф 1 от него,
         като взе предвид Регламент (ЕС) 2017/1939 на Съвета от 12 октомври 2017 г. за установяване на засилено сътрудничество за създаване на Европейска прокуратура (1),
         като взе предвид нотификацията от Нидерландия за намерението ѝ да участва в засиленото сътрудничество за създаване на Европейска прокуратура, направено чрез писмо от 14 май 2018 г.,
         като има предвид, че:
         
                     (1)
                  
                  
                     На 3 април 2017 г. Белгия, България, Германия, Гърция, Кипър, Испания, Литва, Люксембург, Португалия, Румъния, Словакия, Словения, Финландия, Франция, Хърватия и Чешката република нотифицираха Европейския парламент, Съвета и Комисията за желанието си да установят засилено сътрудничество за създаване на Европейска прокуратура. Наред с това с писма съответно от 19 април 2017 г., 1 юни 2017 г., 9 юни 2017 г. и 22 юни 2017 г. Латвия, Естония, Австрия и Италия изразиха желанието си да участват в установяването на посоченото засилено сътрудничество.
                  
               
                     (2)
                  
                  
                     В съответствие с член 86, параграф 1, трета алинея от Договора за функционирането на Европейския съюз (ДФЕС) разрешението да се пристъпи към засилено сътрудничество, посочено в член 20, параграф 2 от Договора за Европейския съюз (ДЕС) и член 329, параграф 1 от ДФЕС се счита за предоставено на 3 април 2017 г.
                  
               
                     (3)
                  
                  
                     На 12 октомври 2017 г. Съветът прие Регламент (ЕС) 2017/1939 за установяване на засилено сътрудничество за създаване на Европейска прокуратура.
                  
               
                     (4)
                  
                  
                     На 20 ноември 2017 г. Регламент (ЕС) 2017/1939 влезе в сила. Европейската прокуратура следва да поеме поверените ѝ функции по разследване и наказателно преследване на дата, която се определя с решение на Комисията по предложение на европейския главен прокурор след създаването на Европейската прокуратура и която не може да бъде по-рано от три години след датата на влизане в сила на посочения регламент.
                  
               
                     (5)
                  
                  
                     Регламент (ЕС) 2017/1939 не определя специални условия за участие в засиленото сътрудничество за създаване на Европейската прокуратура.
                  
               
                     (6)
                  
                  
                     В съответствие с член 120, параграф 2, първа алинея от Регламент (ЕС) 2017/1939 Европейската прокуратура ще упражнява своята компетентност по отношение на всяко престъпление от обхвата на своята компетентност, извършено след датата на влизане в сила на Регламент (ЕС) 2017/1939. За престъпленията, посочени в членове 22 и 23 от Регламент (ЕС) 2017/1939, които не са от компетентността на Европейската прокуратура от първоначалното влизане в сила на Регламента, Европейската прокуратура следва да упражнява своята компетентност по отношение на територията и гражданите на Нидерландия след влизането в сила на Регламента в Нидерландия,
                  
               ПРИЕ НАСТОЯЩОТО РЕШЕНИЕ:
         
            Член 1
            Участието на Нидерландия в засиленото сътрудничество за създаване на Европейска прокуратура се потвърждава.
         
         
            Член 2
            Регламент (ЕС) 2017/1939 влиза в сила в Нидерландия на датата на влизане в сила на настоящото решение.
         
         
            Член 3
            Настоящото решение влиза в сила на двадесетия ден след деня на публикуването му в Официален вестник на Европейския съюз.
            
         
         
            Съставено в Брюксел на 1 август 2018 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 283, 31.10.2017 г., стр. 1.